Tørr hud har lett for å bli irritert og rød og huden er mer utsatt for å bli sensitivert eller utvikle eksem. Aldersforandringer synes ofte tidligere hos personer med tørr hud. Tørr hud har behov for å få tilført fukt, næring og fettsyrer som kompenserer for den lave talgproduksjonen. Rike og nærende kremer som styrker og beskytter hudbarrieren hjelper med å holde fuktigheten i huden.  Hvor tørr huden er, henger sammen med mengden av fettsyrer i overhuden. Dette påvirkes både av hva huden utsettes for, men også av blant annet kjønn, alder, genetikk og hormonverdier. Fettsyrene i overhuden er en viktig del av barrieren mot omgivelsene og holder fuktigheten i huden. Hudens motstandskraft påvirkes av flere faktorer og hudens behov endres som følge av skiftende sesonger, temperatur og luftfuktighet. Generelt så forverres tørr hud på vinteren og når den utsettes for UV-stråler.  På vinteren kan du med fordel velge rikere produkter og legge et fuktgivende serum til i hudpleierutinen din.  Noen kan behandle seg til tørr hud ved å bruke sterke produkter og rensemidler på huden som sliter på hudens barriere. En defekt hudbarriere klarer ikke holde på fuktigheten, og huden blir derfor dehydrert, sår, rød og irritert.